
ПОСЛАНИЕ
ОТ НЕЗАВИСИМ УЧИТЕЛСКИ СИНДИКАТ
КЪМ ПАРТИИТЕ И КОАЛИЦИИТЕ
УЧАСТНИЦИ В ИЗБОРИ ЗА 49-то НС

УВАЖАЕМИ ……….…….., 
В навечерието сме на поредните парламентарни избори, които ще определят основните партии и коалиции в 49-то Народно събрание и изпълнителната власт през следващия политически цикъл. 
Представяме пред Вас визията на членовете на Независим учителски синдикат към КНСБ за актуалните приоритети в образованието. Те са нашите своеобразни послания към Вас. Надяваме се да намерят място във вашите партийни политики и активно да работите за осъществяването им през управленския си мандат. 
НУС като заявява убедеността на своите членове, че развитието на образованието трябва да продължи да бъде стратегически национален приоритет за страната ни, настоява за следните бюджетни политики: 
· Предучилищното, училищното образование и извънучилищните образователни дейности да се запазят като основен приоритет в програмите на политическите партии, участници в изборите и в програмата на бъдещото правителство чрез мерки и политики, включени в законите за държавния бюджет и други нормативни актове, касаещи образованието.
· Осигуряване устойчивост на планираните разходи за средното  образование в размер не по-малко от 5% от БВП и постепенно достигане стойност с 1% над средното за ЕС.
· Като имаме предвид продължаващите информационни процеси, извършените повишения на работни заплати в реалния сектор и в някои сфери на бюджетния, 
които доведоха до ръст на средната работна заплата за страната, но значително намалиха отношението на средната учителска заплата спрямо средната за страната, настояваме в Бюджет 2023 за средно образование (предучилищно и училищно образование) да се отпуснат допълнително не по-малко от 1,3 млрд. лв. (един милиард и триста милиона лева) спрямо актуализирания Бюджет за 2022 г., разпределяни както следва: 
0.  За компенсиране изоставането на основните работните заплати на педагогически специалисти чрез достигане на съотношение на СРЗ на заетите в средното образование 1,4 спрямо СРЗ за страната - 670 млн. лв., разпределени както следва: 
· 626 млн. лв. за увеличение на заплатите на педагогически специалисти;
· 44 млн. лв. за компенсиране увеличението на минималната работна заплата за страната.
0.  За увеличение на средствата за издръжка на учебните институции с цел компенсиране на инфлационните процеси:
· 100 млн. лв.;
0.  За осигуряване действието на Националните Програми в системата на  предучилищното и училищното образоване, финансирани от републиканския бюджет:
· 239 млн. лв.;
0.  За осигуряване на дейностите по целодневна организация на учебния процес:
· 84 млн. лв.;
0.  За осигуряване на извънкласни и извънучебни дейности:
· 40 млн. лв.;
0.  За увеличаване на норматива за издръжка на дете в общинска детска градина или общинско училище, включващи и компенсиране отпадането  на съответните такси по ЗМДТ:
· 10 млн. лв.;
0.  За увеличаване на стипендиите за ученици:
· 2 млн. лв.;
0.  За осигуряване на транспорта и възстановяване на разходи за наем на учители:
· 55 млн. лв.;
0.  За осигуряване на транспорта на учениците:
· 80 млн. лв.;
1.10. За закупуване на нови училищни автобуси:
· 10 млн. лв.
1.11. Увеличение на средствата за допълнително финансиране на защитените детски градини и училища от 15 на 30% по чл. 3 и 4 от ПМС № 121 на МС от 23.06.2017 г. (изм. ДВ, бр. 31, 2018 г.): 
· 10 млн. лв.
· Бюджет 2023 година да гарантира средства за средното образование, които да осигурят не по-малко от 20% за делегираните от държавата дейности и ръст на увеличение на заплатите на педагогическите и непедагогическите специалисти с 30% с начало от 1 януари 2023 г.
· Осигуряване на ежегоден ръст на единните разходни стандарти за финансиране на образователните институции с минимум 20%.
· Ежегодно увеличение на работните заплати на персонала в системата на средното образование, което да осигури запазване на размера на СРЗ за средно образование 130% спрямо СРЗ за страната.
· Заплатата на работещите в сферата на образованието да бъде гарантирана и устойчива. 
· Увеличаване с 8% в бюджет 2023 г. на средствата за оценка на риска в образователните институции и за профилактични дейности на работещите в системата, гарантиращи опазване живота и здравето на децата, учениците и учителите.
Според нас, с приемане на така представените предложения ще се утвърди приоритетно място на образованието в държавната политика. Убедени сме, че инвестирането в областта на образованието и в подрастващото поколение е гаранция не само за успешно преодоляване на кризата, но и за бъдещия просперитет на държавата. 

НУС акцентира върху необходимост от промени в нормативните актове на МОН за утвърждаване на ефективна система за образование, обучение, продължаваща квалификация, условия за професионално развитие и оценяване на педагогическите специалисти, а именно:
· Разширяване на политиките за дигитализация в образованието, осъвременяване на училищната среда и осигуряване на оптимален едносменен режим на работа, модернизация на училищните кабинети и изграждане на STEM среда. Осигуряване на лаптоп за всеки ученик.
· Развиване на системата на професионалното дуално образование, като през данъчни облекчения се стимулира бизнеса за по-активно участие и включване в обучението.
· Да се разшири обхватът на националните програми за развитие на средното образование, като се гарантира ежегоден ръст на целевите средства от републиканския бюджет с не по-малко от 20%. 
· Развитие и разширяване на политиките за повишаване квалификацията и кариерното развитие на педагогическите специалисти.
· До началото на учебната 2023/2024 г. въвеждане на длъжността „главен учител“ във всички отговарящи на необходимите критерии образователни институции. 
· Въвеждане на мандатност за длъжността „директор” на държавна или общинска институция в системата на средното образование и разработване на механизъм за прилагане на процедурата. 
· Да отпадне атестирането на педагогическите специалисти. В този му вид процесът е формален, с неиздържана методика и води единствено до административна тежест, която не е покрита с отчитане на реални резултати от труда на педагогическите специалисти.
· Не приемаме идеята за премахването на делегираните бюджети, но изискваме правилното управление да е водещо. 
· Грижата за учителя да бъде част от приоритета в образованието и тя да включва:
· Съхраняване на учителя и ефективно намаляване на административната тежест по конкретни мотивирани искания от социалните партньори.
· Промяна на нормативната база и реда за ползване на средствата от Учителския пенсионен фонд - същите да се ползват пожизнено и безусловно дори при ранно пенсиониране на учителите по чл. 69в от КСО. 
· Намаляване броя на децата и учениците в паралелките и групите в образователните институции.
· Учениците от втори до четвърти клас да повтарят класа при неусвояване на образователния минимум.
· Да се облекчи процедурата по налагане на санкции към ученици, като се минимизира влиянието на родителите.
· Реално намаляване на обема и трудността на новия материал към 30%, за сметка на 70% проектно базираното обучение и практически упражнения. Олекотяване на учебното съдържание от излишни академични термини. Редакция на учебното съдържание.
· Осигуряване на средства към бюджета на образователните институции за нормативно обезпечаване с психолози и/или педагогически съветници, без ограничение от броя на децата/учениците.
· Назначаване на помощник-учители, които да подпомагат учителя при работа с деца/ученици със СОП. 
· Да бъде направена реалистична оценка от въздействието на Закона за предучилищното и училищното образование (ЗПУО). Да бъдат отчетени плюсовете и недостатъците в него, децентрализация на средното образование, по-адекватни учебни програми, подходящи за всеки един ученик и за мисловното му разбиране с лекота, а не с академична тежест.
· Осъвременяване на програмните системи за детските градини, които да се вписват в цялата палитра от образователната ни система. 
Независим учителски синдикат изразява своята увереност, че парламентарно представените политическите сили ще постигнат съгласие по приоритетните задачи за образованието и ще следват конструктивни политики в тази посока. 
Развитието на образованието трябва да продължи да бъде стратегически национален приоритет за страната ни!


С уважение,
Аспарух Томов 
Председател на НУС

